சிறப்பு சேவைகள் மற்றும் கட்டுரைகள்
இந்தியா அஞ்சல் வாரம் அஞ்சல் தினத்துடன் நிறைவு பெற்றது
கோவிட்-19 பெருந்தொற்றால் உயிரிழந்த அஞ்சல் ஊழியர்களுக்கு திருச்சியில் புகழாரம்
உலக அஞ்சல் தினமான அக்டோபர் 9-ம் தேதி தொடங்கிய தேசிய அஞ்சல் வாரம் அக்டோபர் 15-ம் தேதியுடன் நிறைவு பெற்றது. பிரதமர் திரு. நரேந்திர மோடி வெளியிட்டுள்ள டுவிட்டர் பதிவில், இந்தியாவை ஒருங்கிணைக்கும் முயற்சியில் ஈடுபட்டுள்ள இந்திய அஞ்சல் துறையினரின் சேவை குறித்து நாம் பெருமிதம் கொள்கிறோம் என்று பாராட்டியுள்ளார். எண்ணற்ற பேருக்கு அவர்கள் மகிழ்ச்சியைக் கொண்டு வருகின்றனர். பெர்னில் 1874-ம் ஆண்டு பிரபஞ்ச அஞ்சல் ஒன்றியம் அமைக்கப்பட்டதைக் குறிக்கும் வகையில், உலக அஞ்சல் தினம் கொண்டாடப்படுகிறது. இந்த ஆண்டு, இந்தியா அஞ்சல் துறை, உலக அஞ்சல் தினமான அக்டோபர் 9-ம் தேதி தனது அஞ்சல் வாரத்தைத் தொடங்கியது. அக்டோபர் 10-ம் தேதியன்று வங்கி தினமாகவும், 11-ம் தேதியன்று அஞ்சல் ஆயுள் காப்பீட்டு தினமாகவும், 13-ம் தேதியை அஞ்சல் தலை தினமாகவும், 14-ம் தேதியை அஞ்சல் தொழில் மேம்பாட்டு தினமாகவும், 15-ம் தேதியை அஞ்சல் தினமாகவும் கொண்டாடி, அஞ்சல் வாரத்தை நிறைவு செய்துள்ளது.
திருச்சியில் அஞ்சல் வாரத்தின் கடைசி தினம் அஞ்சல் தினமாக கொண்டாடப்பட்டது. திருச்சி மண்டலத்தில் கோவிட்-19 பெருந்தொற்றால் உயிரிழந்த நான்கு அஞ்சல் ஊழியர்கள் பெருமைப்படுத்தப்பட்டனர். தமிழ்நாடு மத்திய மண்டல போஸ்ட்மாஸ்டர் ஜெனரல் திரு. ஏ. கோவிந்தராஜன் அவர்களுக்கு மலரஞ்சலி செலுத்தினார். பெருந்தொற்று காலத்தில் நாட்டுக்கு தொண்டாற்றும் சுகாதாரப் பணியாளர்கள் உள்ளிட்ட முன்களப் பணியாளர்களின் சேவையை அவர் பாராட்டினார். பொது முடக்க காலத்திலும், அஞ்சல் ஊழியர்கள் மருந்து பார்சல்கள், மருத்துவ உபகரணங்கள், சோதனை மாதிரிகளைப் பதிவு செய்தல், அவற்றை அகால நேரத்திலும் விநியோகித்தல், ஆதாரைப் பயன்படுத்தி வாடிக்கையாளர்களுக்கு வீடு தேடி சென்று பணம் அளித்தல் போன்ற வங்கி பணிகளை மேற்கொள்ளுதல் ஆகியவற்றில் ஈடுபட்டு வருவதை அவர் சுட்டிக்காட்டினார். அஞ்சல் ஊழியர்களின் சேவையைச் சித்தரிக்கும் சிறப்பு அஞ்சல் தலை கண்காட்சியையும் அவர் தொடங்கி வைத்தார். கோவிட்-19 கருப்பொருளுடன் கூடிய மேக்தூத் அஞ்சல் உறையும் வெளியிடப்பட்டது. முன்னதாக, செவ்வாய்க்கிழமை தமிழ்நாடு மத்திய மண்டல போஸ்ட்மாஸ்டர் ஜெனரல் திரு. ஏ. கோவிந்தராஜன், சிறப்பு ரத்துடனான சிறப்பு உறையையும் வெளியிட்டார். ரூ.20 மதிப்பிலான சிறப்பு உறையில், யோகா, 10 பைசா நாணயம், ஒரு ரூபாய் நோட்டு ஆகியவை சித்தரிக்கப்பட்டுள்ளன. மகாத்மா காந்தியடிகளின் 151-வது பிறந்த தினத்தின் ஒரு பகுதியாக, காந்தியடிகள் பற்றிய சிறப்பு நூல் முத்திரைகள் வெளியிடப்பட்டன.
உலக அஞ்சல் தினத்தில், அஞ்சலக வளாகங்களில் கூட்டங்களுக்கு ஏற்பாடு செய்யப்பட்டிருந்தன. ஊழியர்களின் மென்திறன்கள், பொது மக்களுடன் கலந்துரையாடலுக்கான பயிலரங்குகள் நடத்தப்பட்டன. வங்கி தினத்தில், அஞ்சலக சேமிப்பு வங்கி கணக்குகள் தொடங்குவதற்கு ஏற்ற வகையிலான விழிப்புணர்வுகள் ஏற்படுத்தப்பட்டு, சேமிப்பு கணக்குகள் தொடங்கப்பட்டன. பொதுமக்களுக்கு இந்திய அஞ்சல் துறையின் வங்கி சேவை பற்றி தெரிவிக்கப்பட்டது. அஞ்சலக ஆயுள் காப்பீட்டு தினத்தில், அதன் கோரிக்கை தீர்வுக்கு முன்னுரிமை அளிக்கப்பட்டது. இதன் மூலம் நிலுவையில் உள்ள கோரிக்கைகள் குறைக்கப்பட்டன. அஞ்சல் தலை தினத்தில், அதனை பிரபலப்படுத்துவதற்கான நிகழ்ச்சிகளுக்கு ஏற்பாடு செய்யப்பட்டது. தொழில் மேம்பாட்டு தினத்தில், தற்போதைய வாடிக்கையாளர்களுடன், வாடிக்கையாளர்களாக வாயப்புள்ளவர்களுடனும் கலந்துரையாடலை இந்திய அஞ்சல் துறை ஏற்பாடு செய்தது. நிறைவு நாளில், குறிப்பாக கோவிட்-19 காலத்தில், தபால்காரரின் சேவை சிறப்பு அம்சமாக விளக்கப்பட்டது.
இந்திய அஞ்சல் துறை, அஞ்சல்களை அனுப்புதல் முதல் பார்சல்களை விநியோகித்தல் போன்ற அதன் அடிப்படை செயல்பாட்டுடன், அஞ்சலக சேமிப்பு கணக்குகள், சுகன்யா சம்ரிதி திட்டம், ஆதார் சார்ந்த பணம் விநியோகம் போன்ற விரிவாக்கப்பட்ட சேவைகளுடன் மிகப் பெரிய தொண்டை ஆற்றி வருகிறது.